KIRJALLINEN KYSYMYS P-3102/00 esittäjä(t): Rosa Miguélez Ramos (PSE) komissiolle. EU:n ja Grönlannin kalastussopimus.



Virallinen lehti nro 136 E , 08/05/2001 s. 0183 - 0184



KIRJALLINEN KYSYMYS P-3102/00 esittäjä(t): Rosa Miguélez Ramos (PSE) komissiolle (26. syyskuuta 2000) Aihe: EU:n ja Grönlannin kalastussopimus Komissio saattoi 14. syyskuuta 2000 päätökseen neuvottelut Grönlannin kanssa tehtävästä uudesta kalastussopimuksesta, joka merkitsee EU:lle 42,82 miljoonan euron vuosikustannusta ajalla 20002006. Tähän sopimukseen, jota neuvosto ei ole vielä hyväksynyt, ei sisälly kahden eri rahoitustyypin (kalastusoikeudet ja kehitykseen suunnattu tuki) erittelyä, vaikka komissio lupasi. Komission oman yksipuolisen ilmoituksen mukaan 28 miljoonaa kokonaissummasta olisi osoitettu kalastusoikeuksiin ja loppusumma kehitykseen suunnattuun tukeen. Grönlannin kanssa tehdyn nykyisen sopimuksen yksi ongelmista on EU:lle osoitettujen kiintiöiden alhainen todellinen käyttötaso. Tietyt maat, jotka olisivat kiinnostuneita käyttämään hyväkseen näitä kiintiöitä, eivät saa tehdä sitä, koska nykyinen kiintiöjako suosii tiettyjä maita, jotka eivät kuitenkaan käytännössä käytä niitä hyväkseen. Olisi oikeudenmukaista, että kalastusmahdollisuuksien hyväksikäytöstä kiinnostuneet laivastot, joilta nyt on evätty pääsy näille kalavesille, voisivat käyttää näitä yhteisön rahoilla hankittuja kalastusmahdollisuuksia. Toinen keskustelunaihe olisi uusien varojen olemassaolon tutkimiseen ja uusien kalastusmahdollisuuksien löytämisyrityksiin liittyvien tutkimuskampanjoiden polkeminen paikoillaan. Lisäksi hyödyn saavat varustamot eivät osallistu sopimuksen kustannuksiin, kuten on laita useimmissa yhteisön allekirjoittamissa sopimuksissa. Mikä on komission arvio 31. joulukuuta päättyvän kolmannen pöytäkirjan täytäntöönpanosta, kehityksestä ja hyväksikäytöstä? Onko komissio sisällyttänyt uuteen sopimustekstiin yhteisrahoituksen periaatteen siten, että sopimusta hyödyntävät yhteisön varustamot maksavat lisenssimaksun? Mikäli näin ei ole, miten komissio perustelee sen? Sisältyykö uuteen sopimustekstiin kalastusta koskevien tutkimuskampanjoiden jatkokehittäminen? Onko komissio pyytänyt lisättäväksi sopimukseen käyttämättä jääneiden kalastusmahdollisuuksien jakojärjestelmän, jotta kalastusmahdollisuudet voitaisiin käyttää mahdollisimman tarkkaan hyväksi? Franz Fischlerin komission puolesta antama vastaus (27. lokakuuta 2000) Komission valmisteluasiakirja, jossa arvioidaan teknisesti yhteisön ja Grönlannin välistä kalastussopimusta, on lähetetty suoraan arvoisalle parlamentin jäsenelle ja parlamentin pääsihteeristölle. Kalastussopimuksen neljännessä pöytäkirjassa viitataan kokeelliseen kalastukseen (9 artikla), jossa molemmat sopimuspuolet sitoutuvat sen edistämiseen ja jossa mainitaan erityisesti syvänmeren kalalajit, arktinen taskurapu (snow crab) ja kalmari. Kalastusmahdollisuuksien sisäisestä jakamisesta jäsenvaltioiden kesken kalastussopimuksen mukaisesti ei neuvotella kolmannen maan kanssa, vaan se on sisäinen asia, joka on ratkaistava yhteisössä. Kalastusmahdollisuuksien jakamisesta komissio ja neuvosto antoivat seuraavan ilmoituksen Grönlannin kanssa tehtävän neljännen kalastussopimuksen pöytäkirjan neuvotteluohjeita koskevan keskustelun yhteydessä: Neuvosto ja komissio harkitsevat kalastusmahdollisuuksien käytön mahdollisia parannuksia, sen rajoittamatta kuitenkaan suhteellisen vakauden periaatetta. Ne kehottavat kyseisiä jäsenvaltioita tarkastelemaan mahdollisuutta siirtää käyttämättä jääneitä tai alikäytettyjä kiintiöitä muille jäsenvaltioille kestävän kalastuksen vaatimukset ja suhteellisen vakauden periaate asianmukaisesti huomioon ottaen.